ORDE do 13 de xuño de 2005 pola que se clasifica como de interese científico a Fundación Sotavento Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 27/06/2005

Visto o expediente de clasificación da Fundación Sotavento Galicia, con domicilio en Momán-Xermade (Lugo).
Supostos de feito:
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Momán-Xermade (Lugo) o día once de maio de dous mil cinco, ante o notario Juan Cora Guerreiro co número de protocolo mil vinte e un por Sotavento Galicia, S.A.
3. O obxecto da fundación é, segundo establece o artigo seis dos seus estatutos, a promoción, apoio e fomento de todo tipo de actuacións de interese xeral orientadas a incentivar, impulsar e divulgar as enerxías renovables, así como o estudo e investigación de todos os aspectos relacionados con aquelas, todo iso no marco da protección do ambiente e da optimización aforro e eficiencia enerxética.
4. O padroado da fundación estará integrado por Ramón Ordás Badía como presidente, Roberto Calaza Parajes como secretario e Ricardo Méndez Rey, Manuel Gago Rodríguez, Rosario Arroyo Brotons, Francisco Caamaño Martínez e José Manuel Arufe Rieiro como vocais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese científico da Fundación Sotavento Galicia, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese científico e a súa adscrición á Consellería de Innovación, Industria e Comercio.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 7 de maio de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de como de interese científico a Fundación Sotavento Galicia adscribíndoa á Consellería de Innovación, Industria e Comercio que exercerá plenamente o protectorado sobre ela.
Santiago de Compostela, 13 de xuño de 2005.
Jaime Pita Varela
Conselleiro da Presidencia, Relacións
Institucionais e Administración Pública